**ชื่อเรื่อง: แนวคิดชาตินิยมของหม่องทินอ่อง ผ่านงานเขียนประวัติศาสตร์พม่า**

 **บทคัดย่อ**

ในการสร้างงานประวัติศาสตร์ขึ้นมานั้นใช่ว่าผู้เขียนจะอาศัยหลักฐานทางประวัติศาสตร์มาประกอบการเขียนเพียงอย่างเดียว แต่ทัศนะของผู้เขียนเองก็ย่อมเป็นสิ่งที่สามารถแฝงอยู่ในงานประวัติศาสตร์นิพนธ์นั้นได้เช่นกัน ในงานเขียนประวัติศาสตร์พม่าของหม่องทินอ่องนั้นเป็นงานประวัติศาสตร์นิพนธ์ที่ได้รับการวิพากษ์วิจารณ์จากนักประวัติศาสตร์หลายท่านว่าเป็น “การเขียนประวัติศาสตร์แบบชาตินิยม” การวิจัยในครั้งนี้จึงมีวัตถุประสงค์เพื่อศึกษาแนวคิดชาติของหม่องทินอ่องที่ปรากฏผ่านงานเขียนประวัติศาสตร์พม่าโดยใช้วิธีการศึกษาด้วยวิธีวิจัยเอกสารโดยใช้งานเขียน “ประวัติศาสตร์พม่า” (A History of Burma) ของหม่องทินอ่อง โดยมีแนวทางในการศึกษาคือ ศึกษางานเขียนเรื่อง “ประวัติศาสตร์พม่า” ของหม่องทินอ่อง ฉบับที่แปลเป็นภาษาไทยโดย ศ. เพ็ชรี สุมิตร พิมพ์ครั้งที่ 4 ในปี พ.ศ. 2556 จัดหมวดหมู่ประเภทตามเนื้อหาสำคัญของงานเขียน และตีความและวิเคราะห์เนื้อหา พร้อมกับนำเสนอในรูปแบบการบรรยายวิเคราะห์ ผลการวิจัยพบว่า ในงานเขียนประวัติศาสตร์พม่านั้น หม่องทินอ่องได้มุ่งสร้างให้เกิดกรอบความคิดในการสำนึกรักชาติพม่า โดยได้เสนอให้เห็นถึงประวัติศาสตร์อันรุ่งโรจน์ในยุคราชวงศ์ เสนอภาพความเจริญรุ่งเรืองและความยิ่งใหญ่ของแต่ละจักรวรรดิ หม่องทินอ่องได้มุ่งเน้นที่การยกย่องวีรกษัตริย์พม่า พร้อมกับแก้ต่างให้กับกษัตริย์และราชวงศ์ นอกจากนี้ยังมีการชื่นชมความบริสุทธิ์ของความเป็นพม่าแท้ รวมทั้งประเด็นการสร้างศัตรูของชาติที่ได้สร้างมายาภาพต่อภัยคุกคามจากต่างชาติ กล่าวถึงเจ้าอาณานิคมและชนชาติต่าง ๆ ที่เข้ามาคุกคามในแง่ลบ พร้อมทั้งมองชาติอื่น ๆ ว่าเป็นผู้ร้าย ข้อเสนอแนะที่ได้จากการศึกษาครั้งนี้คือ หากต้องการนำงานเขียนประวัติศาสตร์พม่าของหม่องทินอ่องมาใช้ในการศึกษาหรือใช้เป็นหลักฐานอ้างอิง ควรจะตระหนักในประเด็นเรื่องอคติบางประการของหม่องทินอ่องที่แฝงอยู่ในประวัติศาสตร์นิพนธ์เรื่องนี้ ดังนั้นจึงควรทำการเปรียบเทียบกับงานเขียนประวัติศาสตร์พม่าชิ้นอื่น ๆ ร่วมด้วยเพื่อให้ได้ประวัติศาสตร์ที่ถูกต้องและตรงไปตรงมาที่สุด